Boomslang in woonkamer gevangSkermskoot uit video. ’n Boomslang van meer as een meter lank het Woensdagaand ŉ groot geveg opgesit toe ŉ professionele slangvanger probeer het om die slang uit ŉ woonstel in Belvedere, KwaZulu-Natal, te verwyder. In ’n video van die voorval kan gesien word hoe Samantha Cumming van Reptiles Unlimited etlike minute lank spook om die halsstarrige reptiel eindelik tot bedaring te bring. Die Reaction Unit South Africa (Rusa) sê hulle het omstreeks 18:15 ’n oproep ontvang dat dié slang, wat uiters giftig is, langs ’n rusbank in die woonkamer van die woonstel aangetref is. “’n Reaksielid is na die woonstel ontbied wat die slang as ’n boomslang geïdentifiseer het. Aangesien die slang hoogs giftig is, is Cummings na die woonstel ontbied. “Sy het die slang gevang en verwyder.” Die slang het egter ŉ reusegeveg opgesit en aanhoudend getol en gespartel. Ná meer as twee en ŉ half minute het Cumming die slang uiteindelik onder beheer gebring en veilig in ŉ plastiekhouer geplaas. Luidens ŉ inskrywing op die Suid-Afrikaanse Nasionale Instituut vir Biodiversiteit (Sanbi) se webwerf is boomslange skaam en sal hulle selde pik. Indien hulle bedreig voel en wél pik, kan dit egter dodelik wees. “Die gif is so sterk dat selfs ’n skraap ernstige simptome kan veroorsaak. Die slang se hemotoksiese gif is stadigwerkend en kan 24 tot 48 uur neem om ernstige simptome te veroorsaak,” lui die inskrywing. Simptome sluit onder meer interne bloeding, hoofpyn, naarheid en slaperigheid in.